Z A P I S N I K

33. sjednice Gradskog vijeća Grada Rijeke održane

11. ožujka 2021. godine

Dana 1. ožujka 2021. godine članovima Gradskog vijeća Grada Rijeke dostavljen je Prijedlog dnevnog reda 33. sjednice Gradskog vijeća s materijalom za sjednicu i obavijest da će se 33. sjednica Gradskog vijeća održati 11. ožujka 2021. godine, da će se 11. ožujka s početkom u 10,00 sati održati aktualni sat i rasprava o predloženim točkama dnevnog reda u Centru Zamet (Dvorana) i putem aplikacije za održavanje sjednica na daljinu te da će se istoga dana glasovati o prijedlozima akata putem obrazaca za glasovanje (elektroničko izjašnjavanje).

Dana 8. ožujka dostavljena je članovima Vijeća i detaljnija obavijest o načinu održavanja sjednice.

Aktualni sat sjednice i rasprava o točkama usvojenog dnevnog reda održani su 11. ožujka. Pitanja u aktualnom satu mogla su se postaviti i putem aplikacije za održavanje sjednice na daljinu (za pitanja postavljena putem aplikacije trebalo se prijaviti unaprijed).

Članovima Gradskog vijeća dostavljeni su i zaključci odbora po svim točkama dnevnog reda.

* **AKTUALNI SAT**

**1.** **TEU MIČIĆ BADURINA** zanima kada će se ići u potpunu sanaciju Pehlinske ulice, od Plodina pa do granice s Marinićima odnosno okretišta gradske linije 7 i 7a, jer se već dosta godina očekuje njeno potpuno uređenje i čini joj se da je ta prometnica bila u planu za sanaciju već od 2015. godine. Prvo se čekalo da se napravi alternativni pravac odnosno zaobilaznica, nakon toga da se kućanstva priključe na kanalizaciju, što je i učinjeno do kraja 2019. godine, pa je sada zanima, kada su svi ti preduvjeti realizirani, da li je i kada je u planu rekonstrukcija te prometnice?

**Gradonačelnik mr.sc. VOJKO OBERSNEL** je odgovorio kako je svjestan lošeg stanja cijele Pehlinske ulice, kako na području Grada Rijeke, tako i onog dijela koji ide skroz do Viškova. Ima nekoliko razloga zašto se ta sanacija nije mogla prije napraviti. Poznato je da je jako dugo trajala izgradnja ceste koja ide od Rujevice, kao zaobilaznica Viškova, prema Centralnoj zoni za gospodarenje otpadom. Naveo je kako je u tom dijelu Grad Rijeka izvršio svoju obvezu kako je bilo planirano i dogovoreno. U točno definiranim rokovima Grad je napravio svoj dio ceste do granice s Općinom Viškovo, a onda su uslijedila prepucavanja da li je to županijska ili državna cesta, odabir izvođača, poništavanje natječaja, prekid ugovora s postojećim izvođačem i cijela se ta priča produžila, tako da je ta cesta tek prošle godine u potpunosti puštena u promet.

U tim okolnostima bilo je nemoguće krenuti u jednu opsežniju rekonstrukciju Pehlinske ulice, s obzirom da je to bila jedina cesta koja je omogućavala dolazak velikog broja građana iz Rijeke prema Pehlinu i Viškovu. Isto tako, kroz tu cestu trebala bi proći i glavna kanalizacijska cijev koja će Viškovo povezati s Rijekom odnosno Centralnim uređajem za pročišćavanje otpadnih voda. Kako to nije realizirano, misli da bi bilo besmisleno trošiti novce na sanaciju ceste. Očekuje, s obzirom da je natječaj za izgradnju te kanalizacijske mreže raspisan, da bi se u narednih mjesec-dva potpisao ugovor sa izvođačima i da bi se krenulo u izgradnju te glavne kanalizacijske cijevi, položene u tu cestu. Nakon toga, obveza investitora će biti da sanira prekope, odnosno praktično cijelu cestu.

**2. MARINKO KOLJANIN** je iznio kako nakon 21 godine mandata na poziciji gradonačelnika Rijeke, nitko u gradu nije zadovoljan suradnjom Grada i državne vlasti. Uzimajući u obzir da je za to vrijeme 17 godina bio na vlasti HDZ-a, a 4 godine SDP-a, nezadovoljstvo Riječana tom suradnjom je zaista veliko, što je i Gradonačelnik više puta isticao. Možda se u zadnje tri-četiri godine nešto popravilo, a nažalost, nije bilo bolje ni u mandatu istovremene vlasti sa SDP-om na državnoj razini. Zanima ga, međutim, zašto je nedopustivo loša suradnja Grada Rijeke i Županije?

Napomenuo je kako u kapitalne objekte sporta, Dvoranu Zamet i kompleks bazena Kantrida, koje koriste i građani Županije, nije uložena niti jedna kuna županijskog novca, što je nedopustivo. Ne zna koji su razlozi, jer stranački ne bi trebali biti budući da su i Župan i Gradonačelnik članovi iste političke stranke. Za projekt EPK su također bila predviđena sredstva iz Županije, ali nisu do kraja isplaćena, pa je upitao Gradonačelnika zašto je ta suradnja loša i što se može očekivati ako ostane isti omjer snaga.

**Gradonačelnik mr.sc. VOJKO OBERSNEL** je iznio kako je riječ o poprilično slojevitoj priči. Nije točna u potpunosti priča koja se tiče odnosa s državom jer ona varira kako u kojem razdoblju. Činjenica je da je jedno duže vrijeme, od 2000. godine, na neki način centralna vlast zaobilazila projekte u Rijeci ili ih je realizirala nakon što su oni bili ugovoreni i definirani u mandatima prve SDP-ove tj. Račanove vlade. Činjenica je da su se okolnosti promijenile i da u ovom zadnjem razdoblju Vlade Andreja Plenkovića ima puno više razumijevanja u kontekstu ulaganja u objekte ili infrastrukturu na području grada Rijeke. Za to mogu postojati dva razloga, jedno je percepcija ili shvaćanje činjenice da je i Rijeka sastavni dio Hrvatske o kojoj mora brinuti Vlada u kontekstu njezinog razvoja, a s druge strane, činjenica je da je tome sigurno doprinio i ulazak u Europsku uniju, u kojoj su se otvorili brojni fondovi iz kojih se financiraju različiti projekti, bez obzira da li je nositelj država ili lokalna samouprava, a svima je u interesu da se ti novci potroše u onom financijskom razdoblju za koje su odobreni, pa je u tom kontekstu realiziran i čitav niz infrastrukturnih objekata na području grada Rijeke.

Činjenica je da Rijeka sa cijelom Primorsko-goranskom županijom odnosno njezini građani uplaćuju ogromne novce u državni proračun. Jedino Primorsko-goranska županija i Istarska županija, uz Grad Zagreb, uplaćuju puno veće iznose novca prikupljene kroz poreze od ostalih područja Republike Hrvatske, pa je logično da se dio tih novaca i vrati.

Što se tiče odnosa sa Županijom, misli da odnosi generalno nisu loši iako je činjenica da Grad, iako se najveći dio proračuna Županije puni iz poreza koji plaćaju građani grada Rijeke, u dijelu objekata koje je gradio i radio, nije imao podršku Županije. Znači, u investicijskom ciklusu kada su rađeni svi sportski objekti, od dvorane, bazena, Astronomskog centra, atletske dvorane i sl., Županija nije Gradu davala nikakvu financijsku potporu. Ista priča ponovila se i u investicijskom ciklusu koji je bio definiran uglavnom kroz kulturu. Znači, za sve te objekte koji su izgrađeni ili su u završnoj fazi, nije bilo financijske podrške Županije, a zašto nije bilo morat će pitati Župana ili možda neke od kolega koji sjede u Gradskom vijeću i istodobno u Županijskoj skupštini jer će oni to možda znati bolje. Ne može reći da Županija generalno ne ulaže u Rijeku jer postoje neke institucije ili ustanove koje su županijske, poput Doma zdravlja, pa je logično da Županija ulaže u te ustanove. Županija je osnivač i srednjih škola, pa je logično da ulaže i u srednje škole u Rijeci. Ali činjenica je da Grad nije imao adekvatnu potporu od strane Županije za izgradnju spomenutih objekata, koji su od interesa za područje cijele Primorsko-goranske županije.

**MARINKO KOLJANIN** je dodao kako mu je jasan odnos s Vladom i politički može razumjeti da je stalno bilo suprotstavljanja vladi HDZ-a, iako to nije opravdanje jer je jedini interes trebao biti gradski. Međutim, župan nakon 21 godinu ponovno ulazi u kampanju i zato upozorava Riječane da se prisjete ovih riječi, da Županija nije uložila doslovce niti jednu kunu u sportske objekte, kapitalne objekte i ostale, osim u one kojima je Županija osnivač, što je njena zakonska obaveza. Po njemu je apsolutni krivac Županija, jer je ona trebala ulagati u Grad, a ne Grad u Županiju.

**3. dr.sc. ALEKSANDAR BULOG** je iznio kako je Rijeka kao grad već dugi niz godina na samom vrhu u uvođenju i financiranju nadstandarda, u smislu pomaganja socijalno ugroženim osobama. Prema njegovim informacijama, potpisan je još jedan ugovor koji taj nadstandard i dalje održava, vezano za socijalna i zdravstvena pitanja. Zamolio je Gradonačelnika da Vijeću da malo više informacija o kojem je programu i ugovoru riječ, zašto se on financira i o kojim je financijskim sredstvima riječ?

**Gradonačelnik mr.sc. VOJKO OBERSNEL** je odgovorio da je činjenica da Grad, kao jedinica lokalne samouprave, od svog osnutka 1993. godine, veliku pažnju posvećuje socijalnoj problematici. Grad je 1997. godine donio Odluku o socijalnoj skrbi koja je obuhvatila razne oblike pomoći građanima, najsistematičniju što se tiče broja pomoći i broja ljudi koji su tu pomoć primali, daleko iznad društvenog standarda i od tada se nadopunjuje s novim oblicima pomoći. Rijeka je prva i čini mu se jedina u Hrvatskoj u zadnje dvije do tri godine uvela oblik borbe protiv takozvanog energetskog siromaštva, čime je građanima koji imaju mala primanja omogućeno da jednom godišnje dobiju poklon-bon za nabavku različitih električnih aparata (veš mašinu, mašinu za suđe, televiziju i sl.).

Uz ovaj oblik socijalne pomoći za koju se godišnje izdvaja između 25 do 30 milijuna kuna, osigurana su i sredstva namijenjena za različite ustanove i udruge koje provode programe zdravstvene zaštite i socijalne skrbi za građane.

Pred neki dan je potpisao ugovor s Crvenim križem i ustanovama koje provode tu djelatnost, u vrijednosti od oko pet milijuna kuna. Očekuje da će uskoro biti gotov natječaj, a nakon toga i potpisani ugovori za udruge koje provode socijalnu zaštitu i zdravstvenu skrb, od kojih su mnogi vrlo značajni i rijetki u Hrvatskoj. Vrijednost tih ugovora bit će oko tri milijuna kuna, što je preko osam milijuna kuna samo za udruge i ustanove koje provode različite oblike zdravstvene ili socijalne zaštite, uz dodatna izdvajanja koja su vezana za problematiku smještaja beskućnika. U protekle četiri godine izdvojeno je preko 47 milijuna kuna za financiranje udruga ili ustanova koje provode te programe poput besplatnog savjetovališta za prehranu dojenčadi, priprema trudnica za porod, Pučke kuhinje, hospicija, mobilnih palijativnih timova u sklopu Doma zdravlja, prihvatilišta za beskućnike, jedan svjetovnog reda „Ruže sv. Franje“, a drugi koji provodi Udruga „Oaza”, zatim za rad s ovisnicima itd. Smatra da je Grad Rijeka uspio svih ovih godina osigurati znatno bolju i veću skrb u segmentu socijalne i zdravstvene zaštite od one razine koja je zagarantirana kroz državnu politiku.

**dr.sc. ALEKSANDAR BULOG** je izrazio zadovoljstvo dobivenim odgovorom, ali je zatražio i pisani odgovor te naglasio kako je Rijeka primjer u Republici Hrvatskoj, u ovako teškim vremenima COVID-a i teških financijskih situacija, održavanja i nadograđivanja ovakvog nadstandarda, te iznio kako je sa novim ugovorima to zaista za svaku pohvalu.

**4. JOSIP KUKULJAN** je iznio kako su 2015. godine carinski inspektori utvrdili da je u tankovima autobusa Autotroleja čak 755 tisuća litara biodizela izmiješano s eurodizelom, čime je učinjen trošarinski prekršaj. Zbog tog prekršaja inspektori Carinskog ureda u Rijeci naplatili su Autotroleju dva i pol milijuna kuna. Također, policija je istraživala nabavku običnih suncobrana na glavnoj riječkoj tržnici koju je Rijeka plus platio više od četiri tisuće kuna po komadu. Svi koji su bili na tržnici mogli su vidjeti da taj suncobran ne štiti ni prodavača ni kupca i da su oni premali u odnosu na plaćenu cijenu. Upitao je Gradonačelnika što je otkrila policija i da li je on kao Gradonačelnik nešto poduzeo protiv direktora Autotroleja odnosno Rijeka plusa, Željka Smojvera?

**Gradonačelnik mr.sc. VOJKO OBERSNEL** je odgovorio kako u svim postupcima u kojima se nešto istražuje sudjeluje policija, koja ukoliko ima elemenata kaznenog djela, to prosljeđuje Državnom odvjetništvu i onda je to javno dostupni podatak. Obzirom da se od 2015. godine nije ništa dogodilo znači da nikakav daljnji postupak u kontekstu tih famoznih priča o nekakvoj sumnjivoj nabavi ne stoji, pa nema nikakvog razloga da protiv nekoga nešto poduzme.

O prekršaju zbog miješanja goriva sa biodizelom mogao bi pisati romane, jer je država pokrenula proceduru kojom je na neki način motivirala i poticala proizvodnju biodizela, pa se u jednom trenutku predomislila i od toga odustala. Točno je da je Autotrolej jedno vrijeme koristio određene količine biodizela i da su inspektori utvrdili da je to prekršaj nakon čega je Autotrolej platio kaznu, ali on u tome ne vidi ništa problematično.

**5. SANDRO VIZLER** je kazao kako je u obilasku terena saznao za jedan problem koji već duže vremena muči stanovnike Sušačke Drage odnosno ulice Tijani, u kojoj dolazi do učestalih puknuća vodovodnih cijevi te se popravci vrše gotovo na tjednoj razini. Problem je što stanari, prilikom svakog popravka, ostaju bez pitke vode, a nakon popravka moraju ispuštati velike količine vode dok cijevima ne potekne čista i pitka voda. Koliko mu je poznato, građani su se putem Vijeća Mjesnog odbora i osobno, u više navrata obraćali Odjelu za komunalni sustav i KD Vodovod i kanalizacija, ali do sada nisu dobili zadovoljavajući odgovor. Zanima ga da li Gradonačelnik ima saznanja zašto taj problem do sada nije riješen na zadovoljavajući način odnosno da li će se uskoro pristupiti nekom sveobuhvatnom rješenju?

**Gradonačelnik mr.sc. VOJKO OBERSNEL** je iznio kako ga veseli što gdin Vizler obilazi teren jer je onda sigurno u obilasku Sušačke Drage bio i na tamošnjem groblju gdje se najočitije vidi da se taj prostor nalazi na klizištu. Na licu mjesta mogu se vidjeti iskrivljeni grobovi, koji su pomaknuti i po pola metra od svoje početne pozicije i teško da će se taj problem riješiti, obzirom da se radi o području koje je takve geološke strukture da je podložno pomicanju tla, što očito uzrokuje i pucanje vodovodne mreže. Pokušat će doznati postoji li možda neki drugi problem koji bi to izazivao, a do tada neće biti druge mogućnosti nego popravljati postojeću vodovodnu mrežu.

**6. TAMARA MARTINČIĆ** je navela kako se prije desetak dana moglo čuti da je potpisan ugovor za izgradnju infrastrukture u budućoj Poduzetničkoj zoni Bodulovo pa je zanima kada se može očekivati otvaranje te zone i što će ona nuditi poduzetnicima?

**Gradonačelnik mr.sc. VOJKO OBERSNEL** je odgovorio da je naziv „poduzetnička zona”, kada se govori o području Bodulova, malo preoptimističan. Radi se o površini od tridesetak tisuća kvadratnih metara i to je nažalost jedino područje koje je omogućilo stvaranje uvjeta za nekakvu poduzetničku zonu. Međutim, kada se govori o poduzetničkim zonama, ne može da ne spomene činjenicu koja ga muči od 1993. godine odnosno od tzv. reforme lokalne samouprave, kojom je Rijeci nanesena velika nepravda u kontekstu činjenice da je ono što se danas zove Industrijska zona Bakar postala zona u području Grada Bakra, iako je ona najvećim dijelom u prvoj fazi izgradnje, infrastrukturno najzahtjevnijoj, od dovođenja ceste i željeznice i stvaranja osnovnih platoa, najvećim dijelom financirana iz poreznih davanja stanovnika Grada Rijeke. Međutim, to je nešto što se ne može ispraviti, ali ga muči i mučit će ga zauvijek.

Podsjetio je da je Rijeka bio jedan od prvih gradova koji je osnovao poduzetnički inkubator još 1993./94. godine na području Pehlina, koji se nakon toga proširio u zonu bivše tvornice Torpedo, gdje su uglavnom bili poduzetnici orijentirani prema IT tehnologiji, dizajnu i slično. Nakon toga, osnovan je Startup inkubator za poduzetnike početnike. Za realizaciju poduzetničkog inkubatora Torpedo, koji je opremljen najsuvremenijom opremom koja stoji na raspolaganju riječkim poduzetnicima, sredstva su dobivena iz europskih fondova.

Ugovoren je još jedan europski projekt, popularno nazvan Energana, a radi se o još jednom poduzetničkom centru koji će posebno razvijati IT tehnologiju, vrijedan oko 37 milijuna kuna, od čega je većina sredstava osigurana iz europskih fondova. I projekt Poduzetničkog inkubatora u Torpedu financiran je najvećim dijelom iz europskih fondova, a cijeli projekt je vrijedan preko 20 milijuna kuna.

Nije se htjelo odustati od Bodulova, nakon dugo priprema i činjenice da je već do sada potrošeno preko osam milijuna kuna za otkup zemljišta, rješavanje odnosa sa Hrvatskim vodama te izgradnju brane koja je trebala stabilizirati Škurinjski potok. Iskorišten je natječaj koji je raspisalo Ministarstvo gospodarstva kroz europske fondove i uspjelo se dobiti 55% sufinanciranih sredstava, od ukupno 11 milijuna kuna, koliko će ukupno koštati izgradnja infrastrukture za zonu Bodulovo. To znači da će biti izgrađene ceste sa svom pripadajućom infrastrukturom, voda, kanalizacija, plin, telekomunikacije i sve ostalo. Tamo će biti moguće razviti 11 parcela ukupne površine od 1000 do 9000 m2, za koje se očekuje da će biti interesantne za riječke poduzetnike. Koliko mu je poznato, već sada postoji dosta veliki interes za te lokacije. Tamo se naravno ne mogu očekivati neki spektakularni pogoni, ali za manje tvrtke će tamo biti jedna sasvim pristojna zona za daljnje aktivnosti.

**7.** **HRVOJE BURIĆ** je iznio da je prolazeći Jadranskom magistralom vidio dva tanka na kojima piše Energo. Radi se o Gradonačelnikovom strateškom projektu plinofikacije, na koji se potrošilo oko 120 milijuna kuna. Upitao je čemu služe ta dva tanka koja se godinama ne upotrebljavaju, a ne zna ni da li će se ikada upotrijebiti?

**Gradonačelnik mr.sc. VOJKO OBERSNEL** je odgovorio da se često vozi tim putem i dobro su mu poznata ta postrojenja, a bio je na toj lokaciji i kada su se ona otvarala.

S obzirom da je u kontekstu stvaranja sustava plinske mreže na području cijele Županije trebalo objediniti područje koje je prije toga imao jedan drugi koncesionar, koji nije napravio ništa, trebalo je otkupiti tu ugovorenu koncesiju od tog koncesionara i kako je u tom trenutku bilo ekonomski neisplativo graditi plinovod do područja Kraljevice, napravljeni su ovi spremnici koji se pune plinom i koje koriste građani Kraljevice. Obzirom na činjenicu da je dobiven LNG terminal, vrijednost ovih spremnika i njihova budućnost u daljnjoj eksploataciji interesira mnoge investitore koji u tome vide dobar posao.

**HRVOJE BURIĆ** je dodao kako jedan tank služi za punjenje propana, a drugi za punjenje butana. Propan-butan plus zrak, dobije se miješani plin i to se zove mješalište koje je kupljeno da bi se distribuirao miješani plin, a svi, izuzev 91 korisnika u Kraljevici, koriste prirodni plin. Gradonačelnik je bio siguran da je napravljen dobar poslovni potez, a činjenica je da to stoji neupotrijebljeno već 10 godina.

**8. dr.sc. PETRA KARANIKIĆ** je iznijela kako je, u skladu s aktualnim popuštanjem epidemioloških mjera, trenutno moguće rezervirati termine za rekreaciju u zatvorenim objektima Rijeka sporta. Osobno se nada da će ovakva situacija ostati i da neće biti potrebe za ponovnim zatvaranjem. Zamolila je Gradonačelnika za informaciju da li je moguće rezervirati sve objekte kojima upravlja Rijeka sport ili samo neke od njih te na koji način se ta rezervacija može izvršiti?

**Gradonačelnik mr.sc. VOJKO OBERSNEL** je odgovorio kako je riječ o širokoj mreži sportskih objekata koji su izgrađeni pred desetak godina, uz one postojeće, od bazena na Kantridi, dvorane, atletske dvorane i nogometnih igrališta pokrivenih umjetnom travom. Svi ti objekti su čitavo vrijeme bili jednim svojim kapacitetom na raspolaganju i građanima za rekreativne svrhe, koje su građani više ili manje koristili.

Najviše se koristio bazen, kojeg su građani mogli koristiti uz minimalnu naknadu. Iako su svi ti sportski objekti najvećim svojim dijelom namijenjeni korisnicima javnih potreba u sportu, različitim sportskim klubovima, uvijek se pokušavao naći nekakav balans između potreba sportaša i potreba građana u kontekstu rekreacije.

Ova vremena s pandemijom koronavirusa donijela su brojne izazove, objekti su jedno vrijeme bili kompletno zatvoreni, zatim su ih mogli koristiti samo profesionalni sportaši prve i druge kategorije, odnosno u prvim i drugim hrvatskim ligama. Uslijedilo je popuštanje i od 15. veljače je ponovno omogućeno korištenje sportskih objekata za rekreativne potrebe. Što će se dalje dešavati, u ovom trenutku nitko ne zna. Situacija nije obećavajuća jer ponovo raste broj zaraženih i ovisno o tome, poštujući odluke Stožera civilne zaštite, korištenje sportskih objekata ovisit će o njihovoj preporuci. Za sada se ti objekti još uvijek mogu koristit, a termini se mogu rezervirati putem TD Rijeka sport, koje upravlja svim gradskim sportskim objektima.

**9. DAMIR POPOV** je iznio da je općepoznato da se već godinama gradi cesta A, kao spojna cesta između Bezimene ulice i ulice Ive Lole Ribara sa Drenovskim putem na Donjoj Drenovi prema centru grada preko Brašćina i Kozale. Kako ta cesta još uvijek nije izgrađena, to predstavlja klasičan primjer inertnosti i nesposobnosti aktualne gradske uprave. Početkom gradnje navedene ceste i spojnog raskršća s Drenovskim putem prekinuta je najkraća i najbrža automobilska veza građana Donje Drenove s centrom grada pa građani do grada idu zaobilaznicom odnosno puno dužim putem, a izgrađeni dio ceste već je počela prekrivati trava i grmlje. On osobno je u ovom mandatu već u dva navrata postavio pitanje u svezi navedene ceste, a i sada, za kraj mandata, traži odgovor na pitanje koja je prava istina zbog čega ova cesta još uvijek nije izgrađena?

**Gradonačelnik mr.sc. VOJKO OBERSNEL** je odgovorio kako se slaže s gdinom Popovim u dijelu da je ta cesta primjer nefunkcioniranja, ali ne gradske vlasti, već nefunkcioniranja pravnog sustava Republike Hrvatske. Ponovio je kako Grad već više od dvije godine bezuspješno vodi postupke da dođe u posjed preostala 24 m2 da bi se ta cesta mogla izgraditi. Nažalost, hrvatski pravosudni sustav dozvoljava sve moguće smicalice koje odvjetnici vlasnika terena koriste da bi onemogućili ulaz u posjed 24 m2, što je apsurdna situacija jer je jedan dio kuće zbog koje su nastali svi problemi izgrađena u koridoru ceste.

Znači, Grad vodi postupke sa osobom koja je izgradila kuću u koridoru ceste, bez građevinske dozvole, za koju se vodi postupak za legalizaciju dijela kuće koji je problematičan, čime se osporava nesumnjivi javni interes, a to je da građani imaju bolju vezu između dvije ceste. U međuvremenu je bilo zahtjeva za izuzećem sudskih vještaka, povjerenstva za procjenu imovine i Županije, koja je vodila postupak izvlaštenja sukladno Zakonu, a sada se valjda čeka zahtjev za izuzeće Ministarstva uprave. Ta cesta je primjer na koji način pojedinac može kočiti javni interes. Dakle, nije uopće upitno da se svatko kome se uzima dio njegovog vlasništva može boriti za svoje vlasništvo. Grad može ponuditi cijenu koja je ponuđena od strane sudskog vještaka, ali sustav mora funkcionirati na način da se omogući ulaz u posjed uz pravičnu naknadu. Ukoliko netko nakon toga misli da je oštećen, može voditi sudske sporove još deset godina i ako ih dobije, bit će mu isplaćeno sve što treba. Ovako, nažalost, priča završava na tome da je zbog neuređenog pravnog sustava interes jedne osobe važniji od javnog interesa.

**DAMIR POPOV** se zahvalio na dobivenom odgovoru te zamolio Gradonačelnika da mu dostavi i pisani odgovor.

**10. VEDRANA VIVODU** zanima kada će se prometno regulirati odnosno označiti ulice Marohnićeva i Slavka Krautzeka, onaj potez od nekadašnjeg ulaza u vojarnu, danas ulaza u Kampus. Iznio je da je hvalevrijedno što se otvorilo igralište za građane i što veliki broj građana danas posjećuje to igralište. S obzirom da je jedna traka cijela zatvorena, a nekad su tamo išle dvije trake unutar te ceste Slavka Krautzeka, zanima ga kada će se na toj traci označiti parkirna mjesta, s obzirom da je shvatio da je Grad je odlučio da će ta jedna cijela traka postati mjesto za parkiranje vozila. Nadalje, tom cestom građani dosta brzo voze pa bi bilo pametno da se postave usporivači prometa pred sam pješački prijelaz, koji je ujedno i jedini pješački prijelaz do samog igrališta.

Druga ulica kojoj bi također trebalo posvetiti pažnju je Marohnićeva ulica, na kojoj bi isto trebalo dodatno označiti parkirna mjesta. I u toj ulici bi trebalo postaviti usporivače prometa, posebno zato što se i ta ulica nalazi između jednog vrtića i osnovne škole, a posebnu pažnju bi trebalo posvetiti i osvjetljavanju pješačkog prijelaza koji je vrlo slabo osvijetljen i vrlo prometan tako da u zimskim mjesecima kada je slaba vidljivost postoji velika opasnost da se dogodi neka tragedija.

**Gradonačelnik mr.sc. VOJKO OBERSNEL** je odgovorio da je ovo subspecijalističko pitanje na koje u ovom trenutku ne može odgovoriti, pa će odgovor dostaviti pisanim putem. Ono što može generalno reći je da Grad, u pravilu, nikada ne ide u definiranje i označavanje parkirnih mjesta, a da to nije usaglašeno s mjesnim odborom. Prema tome, ukoliko mjesni odbor podržava takav prijedlog, što on u ovom trenutku ne zna, onda će to sigurno biti i realizirano. Isto se odnosi i na Marohnićevu ulicu.

**VEDRAN VIVODA** je dodao kako misli da je mjesni odbor suglasan s time, obzirom da je trenutno već zatvorena cijela traka te ceste i automobili već tamo parkiraju, pa bi možda bilo bolje da je to reguliranije.

**11. VEDRAN SABLJAK** je iznio kako je nedavno u Rijeci, u sklopu europskog projekta, otvoren Centar za podršku beskućnicima. Riječ je o projektu koji će otvoriti nove mogućnosti za osobe bez krova nad glavom odnosno za ljude koji su nedvojbeno u teškoj situaciji i pomoći im na njihovom putu prema boljem životu.

S obzirom da je ovaj Centar zamišljen kao prostor za rad i edukaciju, a ne i kao prostor za smještaj beskućnika, zanima ga na koji način je Grad Rijeka riješio tu vrstu skrbi za osobe bez doma, odnosno postoji li sustavna pomoć u vidu pružanja stalnog ili privremenog smještaja za te ljude?

**Gradonačelnik mr.sc. VOJKO OBERSNEL** je odgovorio da kada se već govori o beskućnicima u Rijeci, treba imati na umu dvije stvari, jedno je nekakva privremena briga o beskućnicima, vremenski ograničena, koju provode dva prihvatilišta za beskućnike. Jedno vodi Franjevački svjetovni red „Ruže sv. Franje”, a drugo vodi Udruga „Oaza” i oba prihvatilišta sufinancira Grad Rijeka. Dodao je kako jednim dijelom o beskućnicima brine još jedna vjerska organizacija, a riječ je o mjestu gdje ne mogu prespavati, nego samo dobiti obrok i provesti dan. Činjenica je da Grad Rijeka već dvadeset godina ima jedan sustav koji je jedinstveni u Hrvatskoj, a to je nužni smještaj na tri lokacije u gradu, u kojima je zbrinuto preko 400 beskućnika, u 180 jedinica koje koriste.

Svjestan je da to nije dugoročno rješenje, ali ideja je bila da njihov smještaj bude privremen. Nažalost, zbog nefunkcioniranja sustava socijalne skrbi u kojem je briga o beskućnicima prepuštena isključivo lokalnoj samoupravi, Grad je uspio naći bolji model zbrinjavanja. Istovremeno, dok ima 700-800 ljudi koji čekaju rješavanje stambenog pitanja putem gradske liste prioriteta, među kojima ima i beskućnika, ne može se samo *a priori* riješiti kompletno stambeno pitanje beskućnicima, a zanemariti sve ostale ljude koji čekaju godinama. Tako da je taj nužni smještaj postao gotovo trajno rješenje za ljude koji su unutra. Znači, ljudi koji ne riješe bolje svoj stambeni problem, Grad ih ne tjera van, pa ti ljudi ostaju u tim prostorima po desetak godina, a možda i više. Nisu to idealni uvjeti, ali Grad, ovisno o mogućnostima, ulaže u te prostore. Obzirom da ti prostori zbog raznih razloga imaju potrebu dodatnog ulaganja odnosno popravaka, godišnje za funkcioniranje tog sustava Grad troši negdje oko 1.300.000 kuna. Za održavanje tih nužnih smještaja Grad je dobio sredstva iz Europskog socijalnog fonda, oko milijun i pol kuna, s kojima je u jednom od tih nužnih smještaja uređen jedan prostor koji će se koristiti za socijalizaciju tih ljudi. U tom prostoru održavat će se sastanci, razgovori, psihoterapije i sl., odnosno sve ono što je potrebno da se te ljude uključi u normalan život. To je vrlo složen i dugotrajan proces, ali stvoreni su uvjeti da stručni ljudi rade i razgovaraju s beskućnicima koji koriste taj nužni smještaj.

**12. DUŠKO MILOVANOVIĆ** je, na tragu svog pitanja s prošle sjednice Gradskog vijeća, **v**ezano za novi kvart kulture, iznio da je razvidno da su dosta uznapredovali radovi na konstrukciji jednog od objekata bivšeg kompleksa Rijekrd Benčić, točnije T-objektu, ali da se nekakvom laiku, koji to promatra sa strane, može učiniti da ti radovi traju predugo. U medijima se moglo vidjeti da je prošli tjedan izvršen obilazak zgrade od strane Gradonačelnika i suradnika, kojom prilikom je posebno istaknuta problematika temeljenja postojeće zgrade, odnosno izvođenja određene vrste sanacijskih temelja odnosno stupnjaka. Zamolio je Gradonačelnika informaciju o tome da li će radi toga doći do ozbiljnijih produženja rokova izvođenja radova, odnosno kada se očekuje završetak kompleksa i da li ti problemi financijski ugrožavaju taj objekt?

**Gradonačelnik mr.sc. VOJKO OBERSNEL** je odgovorio da je činjenica da je na gradilištu nove Gradske knjižnice u tzv. T-objektu do sada realizirano nešto više od 30% radova iako na prvi pogled ne izgleda tako. Prije svega, dugo vremena je trebalo da se postavi teška skela koja je učvrstila jedine preostale zidove koji su ostali, dakle vanjske zidove unutar kojih će biti izgrađena de facto nova kuća na koju će se ti vanjski zidovi naslanjati. To je bila jedina mogućnost s obzirom na loše stanje zgrade i na probleme s temeljenjem odnosno sa statikom. Naime, naknadnim radovima se utvrdilo da je tlo vrlo nestabilno, pa je trebalo u tlo položiti preko 400 različitih betonskih pilota koji su stabilizirali tlo i na koje sada ide izgradnja temelja, koji će onda osigurati stabilnost te kuće. Radovi će biti završeni nakon revizije projekta, koja je podrazumijevala novo temeljenje i novi pristup zgrade, a radovi će biti gotovi za godinu dana kako je bilo i planirano, ukoliko ne bude nekih iznenađenja. Osim što će Grad dobiti novu knjižnicu na površini od gotovo 5000 m2, odabirom ove tehnologije sačuvat će se i jedna vrijedna zgrada kao naslijeđe industrijske baštine u Rijeci. Budući da je fasada potpuno sačuvana, na nju se vraćaju svi ukrasni elementi, a unutar kuće u kojoj su, kao i u prostoru Muzeja suvremene umjetnosti, postojali čelični stupovi koji su sačuvani, oni se ponovno vraćaju unutar knjižnice. Ukupni troškovi su oko 168 milijuna kuna, od čega je nešto više od 62 milijuna kuna osigurano iz europskih fondova, a ostalo iz gradskog proračuna. Takva razlika proizlazi iz činjenice da je europski natječaj financirao samo građevinske radove, bez opreme, koja u knjižnici čini veliki dio. Znači, kompletno unutrašnje opremanje knjižnice različitim instrumentima, kompjuterima, printerima, policama za smještaj knjiga itd., sve se to moralo osigurati iz gradskog proračuna.

**13. OSKAR SKERBEC** je iznio kako je tijekom ovog saziva Gradskog vijeća već u više navrata postavljeno pitanje i vođena je rasprava vezano uz riječki krematorij, pa ga zanima da li je u odnosu na to pitanje provedena određena aktivnost na osnovu koje bi Rijeka u neko dogledno vrijeme dobila svoj krematorij?

**Gradonačelnik mr.sc. VOJKO OBERSNEL** je odgovorio da i dalje nemaekonomskog opravdanja za izgradnju krematorija, s obzirom na interes Riječana za takav način ukopa. Međutim, činjenica je da se izgradnjom krematorija može očekivati i pojačani interes, pa je to sigurno jedna investicija koju bi u dogledno vrijeme trebalo realizirati, s jedne strane kao pružanje dodatne usluge građanima, a s druge strane kao svojevrsno ulaganje u budućnost. Činjenica je da današnji način ukopa predstavlja veliko trošenje prostora s kojim Rijeka ionako oskudijeva. Kapaciteti postojećih groblja, pogotovo groblja Drenova, dostatni su za nekakvih daljnjih tridesetak godina. Izgradnjom krematorija jedan dio ljudi bi u budućnosti mogao prihvatiti takav način ukopa.

Činjenica je da se u Ljubljani, koja ima krematorij već četrdesetak godina, gotovo 80% ljudi kremira, što je u kontekstu štednje prostora izuzetan podatak i zbog toga misli da će krematorij ipak trebati napraviti. Ovih dana će biti raspisan natječaj za izradu projektnog rješenja, tim više što je prilikom gradnje Centralnog objekta na gradskom groblju Drenova, izgrađena i zgrada koja je predviđena za krematorij. To znači da bi trebalo nabaviti odgovarajuću opremu i vjeruje da se za iznos od 3-4 milijuna kuna, krematorij može staviti u funkciju. U svakom slučaju, ove godine će biti gotov projekt koji će pokazati točnu vrijednost i sve što treba da bi se pristupilo izgradnji, a da li će se Krematorij graditi ili ne, odlučit će neki novi saziv Gradskog vijeća. On osobno se nada da hoće.

**14. SANDRA KRPAN** je iznijela kako je Grad Rijeka raspisao javni poziv namijenjen svim građanima za predlaganje projekata uređenja i održavanja komunalne infrastrukture u 2022. godini, za koje građani smatraju da je potrebno provesti na području naselja u kojem žive. Obzirom da je riječ o izuzetno zanimljivom projektu, kroz koji građani mogu sudjelovati u raspoređivanju proračunskog novca, zamolila je Gradonačelnika dodatnu informaciju o ovom projektu i o ostalim modelima participacije građana u raspoređivanju proračunskih sredstava.

**Gradonačelnik mr.sc. VOJKO OBERSNEL** je iznio kako je zadnjih godina moderno pričati o participativnom financiranju odnosno o uključivanju građana u stvaranje proračuna što je puno jednostavnije provesti u manjim sredinama nego u većim gradovima kao što je Rijeka.

Međutim, činjenica je da Grad Rijeka već godinama ima različite oblike participativnog financiranja. Konkretno, u ovoj akciji, poznatoj pod pojmom male komunalne akcije, koja traje već od 2003.-2004. godine, dio novaca prikupljen od komunalne naknade namjenjuje se mjesnim odborima. Mjesni odbori raspolažu s tim novcima i definiraju kako će se ti novci utrošiti. Oni se troše uglavnom na izgradnju zidova, postavljanje klupa, dodatne javne rasvjete, uređenje igrališta ili izgradnju novog, asfaltiranje neke male ceste ili prilaznog puta, popravak stepenica i slično. Taj iznos je varirao ovisno o iznosu komunalne naknade. Započelo se s nekih 10-tak milijuna kuna, zadnjih godina je to bio iznos od 12 milijuna kuna, a za 2022. godinu, za koju je raspisan natječaj, iznos će biti veći od 16 milijuna kuna. Taj se iznos po određenim kriterijima raspoređuje na mjesne odbore. Zanimljivo je da je unatrag zadnjih nekoliko godina otvorena mogućnost da u tome neposredno sudjeluju i građani. Naime, do sada su samo mjesni odbori bili ti koji su sakupljali prijedloge od građana pa onda definirali što će se raditi. Sada svaki pojedinac može putem *web-stranice* poslati svoj prijedlog što želi da se uredi u njegovom mjesnom odboru. Svi se ti prijedlozi sakupljaju, analiziraju i ispituje se mogućnost da se to nešto napravi, a osnovni preduvjet je da se radi o javnoj površini u vlasništvu Grada Rijeke, a ne u privatnom vlasništvu. Nakon toga vijeća mjesnih odbora utvrđuju prioritete koji se onda tijekom godine realiziraju.

Sada je raspisan natječaj za projekte koji će se realizirati u 2022. godini i otvoren je od 10. do 31. ožujka. Pozvao je sve građane, grupe građana, udruge i ostale zainteresirane da svojim prijedlozima sudjeluju u tom natječaju, te iznesu što bi oni željeli da se dodatno uredi u njihovom okruženju.

Osim ovog oblika participativnog financiranja postoji i Riječki program lokalnog partnerstva, koji traje već godinama i za koji su osigurani novci u gradskom proračunu. Također, treći program je proračunska online igra Proračun(ajme) kojom se mogu predlagati različita rješenja, vodeći računa o proračunskim prihodima što znači da ako negdje želimo potrošiti, negdje nešto moramo smanjiti da bi osigurali novce ili eventualno povećali prihode, kroz povećanje komunalne naknade, prireza, poreza ili nečeg drugog. Znači, ta igrica se analizira, analiziraju se svi prijedlozi koji su dospjeli kroz godinu dana i uvijek je dio tih prijedloga onda uključen u prijedlog novog proračuna.

* **DNEVNI RED**

**Na prijedlog dnevnog reda koji je dostavljen uz poziv za sjednicu nije podnesen prigovor.**

**Naknadno su, sukladno odredbi članka 125. stavka 1. Poslovnika Gradskog vijeća, dostavljeni prijedlozi za DOPUNU DNEVNOG REDA sjednice sljedećim točkama:**

**- Prijedlog odluke o izradi Izmjena i dopuna Detaljnog plana uređenja dijela komunalno-servisne zone Škurinje i**

**- Prijedlog odluke o davanju prethodne suglasnosti na Izmjene Općih uvjeta isporuke komunalne usluge parkiranja na uređenim javnim površinama i u javnim garažama na području grada Rijeke.**

Uz prijedloge za dopunu dnevnog reda dostavljeni su i materijali za predložene točke dnevnog reda.

O prijedlozima za dopunu dnevnog reda članovi Gradskog vijeća glasovali su elektroničkim putem, izjašnjavanjem putem e-maila. Obrazac za glasovanje (elektroničko izjašnjavanje) o prijedlozima za dopunu dnevnog reda sjednice dostavljen je članovima Vijeća 8. ožujka, a ispunjeni obrazac trebalo je dostaviti najkasnije do srijede 10. ožujka do 12,00 sati.

**Oba prijedloga za dopunu dnevnog reda usvojena su jednoglasno (19 glasova za), tako da je dnevni red dopunjen sa dvije točke (točke 3. i 4.), o čemu su obaviješteni svi članovi Gradskog vijeća pisanim putem.**

**Gradsko vijeće usvojilo je sljedeći**

**D N E V N I R E D**

1. **Prijedlog plana razvoja grada Rijeke za razdoblje 2021.-2027. godine**
2. **Prijedlog odluke o izmjeni Odluke o zaduživanju Grada Rijeke za realizaciju kapitalnih projekata**
3. **Prijedlog odluke o izradi Izmjena i dopuna Detaljnog plana uređenja dijela komunalno-servisne zone Škurinje**
4. **Prijedlog odluke o davanju prethodne suglasnosti na Izmjene Općih uvjeta isporuke komunalne usluge parkiranja na uređenim javnim površinama i u javnim garažama na području grada Rijeke.**

Raspravi o točkama usvojenog dnevnog reda dio vijećnika prisustvovao je fizički, a vijećnicima koji uslijed epidemiološke situacije te propisanih epidemioloških mjera i preporuka nisu bili u mogućnosti biti fizički nazočni, omogućeno je da raspravi prisustvuju s udaljenih lokacija putem aplikacije za održavanje sjednica na daljinu.

Obrazac za glasovanje (elektroničko izjašnjavanje) o prijedlozima po utvrđenom dnevnom redu dostavljen je članovima Vijeća 10. ožujka, a ispunjeni obrazac trebalo je dostaviti u četvrtak 11. ožujka, najkasnije do 24,00 sata.

**Glasovanju u vremenu predviđenom za glasovanje pristupilo je 28 članova Gradskog vijeća, dok devet članova Vijeća nije glasovalo.**

**Glasovanju su pristupili:** Vojko Braut, dr.sc. Aleksandar Bulog, Hrvoje Burić, Filipa Capan, Ljiljana Cvjetović, Tihomir Čordašev, Morana Jokić, dr.sc. Petra Karanikić, Marinko Koljanin, Sandra Krpan, Josip Kukuljan, Tamara Martinčić, dr.sc. Ivan Mencer, Ivona Milinović, Duško Milovanović, Mile Opačić, Josip Ostrogović, Koraljko Pasarić, mr.sc. Zvonimir Peranić, Damir Popov, Andrej Poropat, Vedran Sabljak, Oskar Skerbec, Danko Švorinić, Mate Tomljanović, Ana Trošelj, Vedran Vivoda i Sandro Vizler.

**Glasovanju nisu pristupili:** Veljko Balaban, Tea Mičić Badurina (glasala naknadno), Andrej Briščik, Petra Mandić, Predrag Miletić, Vuk Prica (glasao naknadno), Dobrica Rončević, mr.sc. Kristjan Staničić i Anet Trope Ćavar.

**TOČKA 1.**

**Prijedlog plana razvoja grada Rijeke za razdoblje 2021.-2027. godine**

Predsjednik Gradskog vijeća Andrej Poropat je izvijestio da su amandmane na Prijedlog plana razvoja grada Rijeke za razdoblje 2021.-2027. godine podnijeli Gradonačelnik Grada Rijeke mr.sc. Vojko Obersnel kao predlagatelj (jedan amandman), Klub Liste za Rijeku (jedan amandman) i član Vijeća mr.sc. Zvonimir Peranić (dva amandmana). Amandmani su dostavljeni članovima Vijeća i Gradonačelniku kao predlagatelju.

Amandman koji je podnio Gradonačelnik kao predlagatelj postao je sastavni dio Prijedloga plana razvoja grada Rijeke za razdoblje 2021.-2027. godine.

Dodatno uvodno usmeno izlaganje podnijeli su Gradonačelnik mr.sc. Vojko Obersnel i predstavnica Trgovačkog društva Apsolon strategija d.o.o. Zagreb Ivana Novoselec.

Predsjednik Odbora za kulturu mr.sc. Zvonimir Peranić dodatno je izvijestio Vijeće o razlozima uslijed kojih taj Odbor nije podržao Prijedlog plana.

U raspravi su sudjelovali članovi Vijeća Vedran Vivoda ispred Kluba Akcije mladih, mr.sc. Zvonimir Peranić ispred Kluba Liste za Rijeku, Duško Milovanović, Vedran Vivoda, Ivona Milinović, Tamara Martinčić, Tihomir Čordašev, mr.sc. Zvonimir Peranić, Hrvoje Burić, dr.sc. Aleksandar Bulog i Marinko Koljanin, Gradonačelnik mr.sc. Vojko Obersnel, predstavnica TD Apsolon strategija d.o.o. Ivana Novoselec te završno Josip Ostrogović ispred Kluba HDZ, Vedran Vivoda ispred Kluba Akcije mladih, mr.sc. Zvonimir Peranić ispred Kluba Liste za Rijeku i Sandra Krpan ispred Kluba SDP-LABURISTI-SDSS.

Napomena:

Za vrijeme rasprave pisanim putem povučeni su amandmani Kluba Liste za Rijeku i člana Gradskog vijeća mr.sc. Zvonimira Peranića, o čemu su obaviješteni svi članovi Gradskog vijeća.

***Rezultati elektroničkog glasovanja:***

***Plan razvoja grada Rijeke za razdoblje 2021.-2027. godine Gradsko vijeće je donijelo VEĆINOM GLASOVA (18 za, 9 protiv, 1 suzdržan).***

**TOČKA 2.**

**Prijedlog odluke o izmjeni Odluke o zaduživanju Grada Rijeke**

**za realizaciju kapitalnih projekata**

Dodatno uvodno usmeno izlaganje podnio je pročelnik Odjela gradske uprave za financije Ante Mađerić.

Pod ovom točkom dnevnog reda nije bilo rasprave.

***Rezultat elektroničkog glasovanja:***

***Odluku o izmjeni Odluke o zaduživanju Grada Rijeke za realizaciju kapitalnih projekata Gradsko vijeće je donijelo VEĆINOM GLASOVA (19 za, 6 protiv, 3 suzdržana).***

**TOČKA 3.**

**Prijedlog odluke o izradi Izmjena i dopuna Detaljnog plana uređenja**

**dijela komunalno-servisne zone Škurinje**

Predsjednik Gradskog vijeća Andrej Poropat je izvijestio da je amandman na Prijedlog odluke o izradi Izmjena i dopuna Detaljnog plana uređenja dijela komunalno-servisne zone Škurinje podnio Gradonačelnik kao predlagatelj. Amandman je dostavljen članovima Vijeća i postao je sastavni dio Prijedloga odluke o izradi Izmjena i dopuna Detaljnog plana uređenja dijela komunalno-servisne zone Škurinje.

Pod ovom točkom dnevnog reda nije bilo rasprave.

***Rezultat elektroničkog glasovanja:***

***Odluku o izradi Izmjena i dopuna Detaljnog plana uređenja dijela komunalno-servisne zone Škurinje Gradsko vijeće je donijelo VEĆINOM GLASOVA (19 za, 1 protiv, 8 suzdržanih).***

**TOČKA 4.**

**Prijedlog odluke o davanju prethodne suglasnosti na Izmjene Općih uvjeta isporuke komunalne usluge parkiranja na uređenim javnim površinama i u javnim garažama**

**na području grada Rijeke**

Pod ovom točkom dnevnog reda nije bilo rasprave.

***Rezultat elektroničkog glasovanja:***

***Odluku o davanju prethodne suglasnosti na Izmjene Općih uvjeta isporuke komunalne usluge parkiranja na uređenim javnim površinama i u javnim garažama na području grada Rijeke Gradsko vijeće je donijelo VEĆINOM GLASOVA (19 za, 1 protiv, 8 suzdržanih).***

**Tajnica Predsjednik**

**Gradskog vijeća Gradskog vijeća**

**Mirna Pavlović – Vodinelić, v.r. Andrej Poropat, v.r.**